יאיר נתניהו

ביוגרפיה

נתניהו נולד בירושלים לבנימין נתניהו, אז סגן שר החוץ בממשלת הליכוד, ולשרה נתניהו. יש לו שני אחים: נועה, בתו הבכורה של בנימין נתניהו מנישואיו הראשונים לד"ר מיקי הרן, ואבנר, אחיו הצעיר. בזמן כהונתו הראשונה של אביו כראש ממשלה (1996–1999) גדל נתניהו אצל הורי אמו, חווה ושמואל בן ארצי, והיה קשור מאוד לסבו. בתיכון למד במגמת תיאטרון בתיכון לאמנויות ע"ש צ'ארלס א' סמית' בירושלים.
הוא התגייס לחטיבת דובר צה"ל, שם שירת בנציגות החטיבה בפיקוד המרכז ובענף המטפל בתקשורת הבינלאומית.
נתניהו בעל תואר ראשון ביחסים בינלאומיים מהאוניברסיטה העברית בירושלים. במהלך לימודיו היה חבר בתא "לביא" של "צעירי הליכוד" באוניברסיטה.
בנובמבר 2016 פורסם תחקיר בחדשות 10, שלפיו נתניהו שהה מספר לילות בדירתו של המיליארדר ג'יימס פאקר (המעורב בתיק 1000), בילה חופשות על חשבונו וקיבל ממנו מתנות. בתחקיר נרמז כי מטרתו של פאקר הייתה להשיג טובות הנאה מקשריו עם משפחת נתניהו. בתגובה, פרסם אביו, בנימין נתניהו, שבנו הוא אזרח פרטי שאינו חייב דין וחשבון על מעשיו, ושפאקר חבר קרוב של המשפחה.
העיתון "TheMarker" כתב שנתניהו היה מעורב במספר החלטות בלשכת ראש הממשלה, בהן מינוי ידידו מהשירות בצה"ל, טופז לוק, למנהל הניו מדיה של ראש הממשלה וקידום הצעה לתיקון חוק למניעת מפגעים (שנודעה בשם "חוק המואזין").
בינואר 2018 חדשות 2 פרסמו קלטת שמע בה נשמע נתניהו בשיחה עם חברו רומן אברמוב (לימים, נציגו בישראל של המיליארדר האוסטרלי ג'יימס פאקר) ועם ניר מימון, בנו של קובי מימון לאחר בילוי במועדוני חשפנות. תוכן השיחה הוקלט באוגוסט 2015 במקביל לאישור מתווה הגז, על ידי הנהג המאבטח רועי רוזן. בהקלטה נשמע נתניהו אומר למימון: "אבא שלי סידר לאבא שלך עכשיו 20 מיליארד דולר הצגה, ואתה לא יכול לפרגן לי ב-400 שקל?". נתניהו התנצל על הדברים בהצהרה שפרסם: "בשיחה לילית, תחת השפעת אלכוהול, אמרתי דברי הבל על נשים ודברי הבל אחרים שמוטב שלא היו נאמרים". בחודש מרץ הגישה חברת "מודיעין אזרחי" תביעת פיצויים נגד הנהג רוזן, שהקליט את השיחה על סך 250 אלף שקל בגין הפרת חובת הסודיות בחוזה ההעסקה שלו. באוקטובר הגיע רוזן להסדר חסוי עם החברה והתנצל על תיעוד השיחה. בעקבות כך, דחה בית הדין האזורי לעבודה בירושלים את התביעה נגדו. מספר ימים לאחר מכן הגיש נתניהו תביעה נגד רוזן על סך מיליון שקלים בגין הוצאת לשון הרע ופגיעה בשמו הטוב, אך התביעה נמחקה לבסוף מחוסר מעש.
נתניהו נחקר באזהרה במרץ 2018 במסגרת תיק 4000. בסיום החקירה הודיעה המשטרה שלא נתגבשה תשתית ראייתית מספקת נגדו והתיק נסגר.
ביוני 2018 החל לעבוד כמתאם ניו מדיה בארגון הישראלי "שורת הדין", המתמקד בייצוג נפגעי טרור יהודים וישראליים. במרץ 2019 יצא לחופשה ללא תשלום כדי להשתתף בפעילות במערכת הבחירות לכנסת העשרים ואחת.

פעילותו ברשתות החברתיות

יאיר נתניהו פעיל מאוד ברשתות החברתיות פייסבוק, טוויטר ואינסטגרם, ומפרסם בהם עשרות הודעות ביום (ב-14 ביולי 2019, למשל, פרסם 69 ציוצים בטוויטר ו-39 פוסטים בפייסבוק). הודעותיו אלה זוכות פעמים רבות לפרסום באמצעי התקשורת, בעיקר עקב הבוטות שלהן.
בספטמבר 2017 פרסם נתניהו פוסט בחשבונו בפייסבוק עם מם אינטרנט שפורסם באוגוסט 2017 בדף ממים ישראלי עם הכותרת "שרשרת המזון", כאשר בראש השרשרת הוצג ג'ורג' סורוס כשליט העל, תחתיו הופיע איש לטאה, שתחתיו הופיע איש אילומינטי, ובתחתית השרשרת הופיעו אהוד ברק, אלדד יניב ומני נפתלי. שיתוף המם עורר ביקורת ציבורית, שכן המם התבסס על קריקטורה אנטישמית. יומיים לאחר הפרסום, הוא הסיר את הפוסט. פוסטים נוספים שלו זכו להד תקשורתי.
באמצע דצמבר 2018 נחסם חשבון הפייסבוק של נתניהו ל-24 שעות בעקבות ביקורת שמתח על הרשת החברתית, לאחר שהסירה פוסט קודם שלו. חסימה זו זכתה לפרסום באמצעי תקשורת רבים בעולם, ובהם ניו יורק טיימס.

תביעות דיבה

ב-30 ביולי 2017 פרסם עמוד הפייסבוק "שישים ואחת" מבית מרכז מולד פוסט המותח ביקורת על כך שיאיר נתניהו מתגורר במעון ראש הממשלה, מאובטח 24 שעות ביממה וזכאי לרכב ממשלתי צמוד. לטענתם, זו הפעם הראשונה שילדי ראש ממשלה מאובטחים לאחר גיל 18‏. נתניהו הגיב לפוסט, ותגובתו כללה האשמות נגד ארגון מולד והקרן החדשה לישראל ונגד בניהם של ראשי הממשלה לשעבר, שמעון פרס, אריאל שרון ואהוד אולמרט. בניו של אולמרט הגיבו בחריפות, וארגון "מולד" הגיש נגדו תביעת דיבה על סך 140 אלף ש"ח. בדצמבר 2017 הגיש יאיר נתניהו תביעת לשון הרע על סך 140 אלף ש"ח נגד ארגון "מולד".
בספטמבר 2017 הגיש יאיר נתניהו תביעת דיבה על סך 140 אלף ש"ח נגד אייבי בנימין, ממובילי המחאה נגד היועץ המשפטי לממשלה, בגין פוסט שפרסם אייבי בנימין באוגוסט 2016 ובו טען שראש הממשלה נתניהו ביקש מראש "המוסד" להנפיק לבנו יאיר דרכון בשם בדוי על מנת לפתוח חשבון בנק פיקטיבי מחוץ לישראל, כביכול כחלק מפרשת מסמכי פנמה. אייבי בנימין הודה שככל הנראה שגה בפרסום, התנצל והסיר את הפוסט. ביולי 2019 זכה יאיר נתניהו בתביעת הדיבה, ונפסק שעל אייבי בנימין לשלם לו פיצוי בסך 20 אלף ש"ח, בתוספת 7,500 ש"ח הוצאות משפט.